text: Цветан Цветанов: Обществото да е съдник на това, което правят институциите | Stara-Zagora
  Цветан Цветанов: Обществото да е съдник на това, което правят институциите
  2009-11-24 14:51:10
  Смятам, че тези словесни престрелки не са полезни за институциите – каза вицепремиерът и министър на вътрешните работи Цветан Цветанов в коментар на думите на президента Георги Първанов в снощното му интервю в "Шоуто на Слави", предаде репортер на Агенция "Фокус". "Нека аз да не бъда човекът, който да коментира думите на президента. Аз смятам, че имаше достатъчно тълкувания в публичното пространство за лица и хора, които са финансирали и спонсорирали както неговата кампания, така и БСП. Но не бих искал да влизам в този словесен двубой, защото това е недобро и нездравословно за българските институции. Аз искам и президентската институция, и изпълнителната власт, и законодателният орган, и съдебната система да работим в интерес на обществото. И обществото да е съдник на това, което правят съответните институции. Аз му пожелавам в личен план успех и не смятам, че трябва да продължава, това което наблюдавам в рамките на няколко седмици – и то инициирано лично от президента. Не смятах, че президентът може да прави такава кампания и такава политика и то държавен глава, който е на всички българи" – каза Цветан Цветанов. Цветанов каза, че президентът трябва да работи за консолидирането на институциите и като представител на президентската власт трябва да е консолидатор, а не човек, който да разединява и да противопоставя институциите. "Не смятам, че е редно да коментирам думите на президента – да е жив и здрав" – завърши Цветанов.